一山不能藏二虎!利物浦唔阻基利靴離隊
2024年04月17日 18:10
東網電視
更多新聞短片
基利靴不甘長期坐冷板。(Getty Images)
利物浦門將艾利臣比加喺2月受傷後,副選門將基利靴擔大旗表現出色,不過艾利臣上場聯賽傷愈立即重奪正選,意味基利靴又要長坐冷板。據英國傳媒報道,25歲嘅基利靴無意將球員生涯黃金時間浪費喺後備席,今個夏天將會要求離隊,而利物浦亦無意阻佢發展,已開始物色替補門將。
愛爾蘭門神基利靴一直係利物浦「盃賽門將」,領隊高普亦唔止一次大讚佢係世界級龍門,可惜艾利臣嘅地位難以撼動,基利靴想更上層樓就要另謀高就,據報些路迪同諾定咸森林都對佢非常有興趣,準備喺夏天正式提出收購。
英國《每日郵報》報道,利物浦無意強留基利靴,只要收到合適報價就會放人,而佢哋亦展開物色新嘅2號門將,目標係新特蘭嘅安東尼柏達臣,呢位23歲年輕門將轉會費預計為2,000萬鎊,阿仙奴、列斯聯等球會亦對佢虎視眈眈。